<classify> WAKULIMA wa korosho nchini katika kipindi cha wiki nne zilizopita baada ya minada 18 kufanyika, wamejipatia Sh bilioni 295.545 baada ya kuuza korosho ghafi kilo 110,280,809.Takwimu hizo ni kwa mujibu wa taarifa iliyotolewa na Wizara ya Kilimo jana, kuelezea mwenendo wa minada ya korosho nchini tangu ilipoanza Oktoba 31 hadi Novemba 24 mwaka huu.Mwisho wa minada hiyo ni Januari 2020. Ikichambua zaidi, taarifa hiyo ilisema katika wiki ya kwanza kilo 20,898,048 za korosho ghafi zenye thamani ya Sh 51,903,366,400 ziliuzwa.Aidha, wiki ya pili ziliuzwa kilo 31,850,692 kwa Sh 84,857,749,077, huku wiki ya tatu zilinunuliwa kilo 29,450,843 za Sh 81,579,618,240.Pia taarifa hiyo ilisema katika wiki ya nne kilo 28,081,226 zenye thamani ya Sh 77,204,143,513 ziliuzwa. Taarifa hiyo iliyotolewa na Kitengo cha Mawasiliano Wizara ya Kilimo na kusainiwa na Revocatus Kassimba, ilieleza kuwa mwenendo wa minada ya korosho nchini ni mzuri, japo mahitaji ya korosho ghafi ni makubwa kuliko kiasi kilichokusanywa katika maghala.Ikifafanua zaidi, taarifa hiyo ilisema katika wiki nne za mwanzo, mahitaji yalikuwa kilo 395,708,748, lakini korosho zilizofikishwa mnadani zilikuwa kilo 110,280,809 sawa na tani 110,280 ikiwa ni sawa na asilimia 28 ya mahitaji.Ikizungumzia changamoto iliyopatikana katika wiki nne za mwanzo za mauzo ya korosho, taarifa hiyo ilisema ni uwepo wa tani 1,120 za korosho toka TANECU zilizokuwa ghalani Tandahimba kukosa wanunuzi kutokana na shaka ya ubora.Kutokana na tukio hilo, Wizara ya Kilimo imeishauri Bodi ya Usimamizi wa Stakabadhi Ghalani na wataalamu wa wilaya, kuhakiki ubora wa korosho kabla ya kupelekwa sokoni.Aidha, mwenendo wa bei ya korosho daraja la kwanza katika mnada wa nne ilishuka hadi Sh 2,826 ikilinganishwa na bei ya Sh 2,890 kwa wiki ya tatu, huku bei ya chini katika wiki ya nne ilikuwa Sh 2,509 kwa korosho daraja la kwanza iliyopatikana mnada wa Lindi Mwambao na korosho daraja la pili iliuzwa Sh 2,329 katika mnada huo.Pia mikoa ya Tanga na Pwani haijafanya minada yake kwa sababu mbalimbali ikiwa shaka ya ubora na wingi wake.Hata hivyo, minada haijafanyika katika vyama vya CORECU Pwani na Tanga. Pwani kulionekana tatizo la ubora ambapo korosho nyingi zilizopelekwa ghala kuu mwanzoni hazikukidhi vigezo. Kwa sasa Bodi ya Korosho na Ofisi ya Mkuu wa Mkoa wanafanya mashauriano ili mnada uweze kufanyika tarehe 27 Novemba, 2019, ilisema na kuongeza Tanga ilikuwa imekusanya korosho tani 13 ambazo hazitoshi kukidhi matakwa ya kuitishwa mnada.Aidha, taarifa ilisema bodi inaendelea na utaratibu wa kuhakikisha korosho za wakulima wa Morogoro zilizopo sasa zipatazo tani 115 zinapelekwa Corecu na korosho za Kyela zinaendelea kuratibiwa kuonwa zitauzwa vipi.  <topic>: KITAIFA 